KLASA: P-427/23

URBROJ: 711-02-01/02-2024-5

Zagreb, 29. svibnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Kristiana Kuzmića, OIB:** **………………, direktor trgovačkog društva KOMUNALNO TOPUSKO d.o.o. do 27. veljače 2023.g. ,** pokrenutom po službenoj dužnosti na radnom sastanku 17. siječnja 2024. g. pod KLASA: P-427/23, URBROJ:711-02-01/02-2024-3, na 52. sjednici održanoj 29. svibnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Kristian Kuzmić, direktor trgovačkog društva KOMUNALNO TOPUSKO d.o.o. do 27. veljače 2023.g. počinio je povredu članka 10. stavka 4. ZSSI-a.**
2. **Propustom podnošenja imovinke kartice u roku 30 dana od dana prestanka obnašanja dužnosti direktora trgovačkog društva KOMUNALNO TOPUSKO d.o.o. obveznik Kristian Kuzmić, direktor navedenog trgovačkog društva do 27. veljače 2023.g. počinio je povredu čl. 10. st. 2. ZSSI-a**
3. **Za povrede ZSSI-a, opisane pod točkama I. i II. ove izreke, obvezniku Kristianu Kuzmiću izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Kristan Kuzmić nije do 31. siječnja 2023. podnio imovinsku karticu za 2022. godinu kao i da isti nije podnio imovinsku karticu u roku 30 dana od prestanka obnašanja dužnosti

Slijedom navedenog, Povjerenstvo je na stručnom radnom sastanku Povjerenstva održanom dana 17. siječnja 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. i stavka 2. ZSSI-a te je o istome obavijestilo obveznika obaviješću KLASA:P-427/23,URBROJ:711-02-01/02-2024-3. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest nije očitovao međutim isti je dana 05. prosinca 2023.g. imovinsku karticu za prestanak obnašanja dužnosti, a dana 22. prosinca 2023.g. podnio je godišnju imovinsku karticu za 2022.g.

U tijeku postupka Povjerenstvo je utvrdilo da je obveznik Kristian Kuzimić, u smislu ZSSI-a, obnašao dužnost direktora trgovačkog društva KOMUNALNO TOPUSKO d.o.o. od 25. prosinca 2021.g. do 27. veljače 2023.g. te da je s obzirom na navedeno sukladno čl. 3. st. 1. točki 40. ZSSI-a dužan postupati sukladno odredbama navedenog Zakona. Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije do 31. siječnja 2023.g. podnio imovinsku karticu za 2022.g. kao i da nije podnio imovinsku karticu u roku 30 dana od prestanka obnašanja dužnosti.

 Takvim svojim propustom u pravovremenom postupanju obveznik je počinio povredu čl. 10. st. 4. i 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se do sada nisu vodili postupci pred Povjerenstvom kao i da je, iako sa zakašnjenjem, obveznik uredno podnio karticu povodom prestanka obnašanja dužnosti kao i godišnju imovinsku karticu. Povjerenstvo stoga smatra opravdanim obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Kristian Kuzmić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana